CELEX: 32022D0118(01)
Language: et
Date: 2021-12-20 00:00:00
Title: Euroopa Liidu Nõukogu peasekretäri otsus nr 59/2021, millega kehtestatakse rakenduseeskirjad, mis käsitlevad Euroopa Parlamendi ja nõukogu määruse (EL) 2018/1725 kohaldamist ning andmesubjektide õiguste piiramist haldusuurimiste ning distsiplinaar- ja kohtumenetluste läbiviimise eesmärgil 2022/C 25/02

18.1.2022   
               
               
                  ET
               
               
                  Euroopa Liidu Teataja
               
               
                  C 25/2
               
            
         EUROOPA LIIDU NÕUKOGU PEASEKRETÄRI OTSUS nr 59/2021,
         millega kehtestatakse rakenduseeskirjad, mis käsitlevad Euroopa Parlamendi ja nõukogu määruse (EL) 2018/1725 kohaldamist ning andmesubjektide õiguste piiramist haldusuurimiste ning distsiplinaar- ja kohtumenetluste läbiviimise eesmärgil
         (2022/C 25/02)
         EUROOPA LIIDU NÕUKOGU PEASEKRETÄR,
         võttes arvesse Euroopa Liidu toimimise lepingut, eriti selle artikli 235 lõiget 4 ja artikli 240 lõiget 2,
         võttes arvesse Euroopa Parlamendi ja nõukogu 23. oktoobri 2018. aasta määrust (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ, (1) ning eriti selle artiklit 25,
         võttes arvesse Euroopa Andmekaitseinspektori 19. juuli 2021. aasta arvamust, kellega konsulteeriti kooskõlas määruse (EL) 2018/1725 artikli 41 lõikega 2,
         NING ARVESTADES JÄRGMIST:
         
                     (1)
                  
                  
                     Määruses (EL) 2018/1725 on sätestatud põhimõtted ja normid, mida kohaldatakse isikuandmete töötlemise suhtes kõigis liidu institutsioonides ja asutustes, samuti andmesubjektide õigused.
                  
               
                     (2)
                  
                  
                     Teatavatel juhtudel võib osutuda vajalikuks, et nõukogu peasekretariaat ühitab need õigused haldusuurimiste ning distsiplinaar- ja kohtumenetluste eesmärkidega. Samuti võib osutuda vajalikuks, et peasekretariaat tasakaalustab andmesubjekti õigusi muude andmesubjektide põhiõiguste ja -vabadustega. Seetõttu on määruse (EL) 2018/1725 artikli 25 lõikega 1 jäetud igale liidu institutsioonile ja organile võimalus piirata määruse (EL) 2018/1725 artiklite 14–21, 35 ja 36 kohaldamist ning artikli 4 kohaldamist sellises ulatuses, kui selle sätted vastavad kõnealuse määruse artiklites 14–21 sätestatud õigustele ja kohustustele. Kui aluslepingute alusel vastu võetud õigusaktiga ei ole piiranguid sätestatud, on vaja vastu võtta sisenormid, mille kohaselt on nõukogu peasekretariaadil õigus neid õigusi piirata.
                  
               
                     (3)
                  
                  
                     Personalieeskirjade (2) artiklis 86 on sätestatud võimalus, et ametisse nimetav asutus või ametiisik viib läbi uurimisi ja distsiplinaarmenetlusi juhul, kui ametnikud või endised ametnikud ei täida oma personalieeskirjadest tulenevaid kohustusi, ning personalieeskirjade IX lisas on täpsustatud haldusuurimisi ja distsiplinaarmenetlust reguleerivad normid, meetmed ja menetlused.
                  
               
                     (4)
                  
                  
                     Vastavalt nõukogu peasekretäri otsuse nr 1/2018 (ohutuse ja julgeoleku direktoraadi julgeoleku ja talitluspidevusega seotud ülesannete kohta) artiklile 13 on kõnealusel direktoraadil õigus uurida julgeolekuga seotud küsimusi, Euroopa Ülemkogu või nõukogu töökohtades, nõukogu peasekretariaadis või nõukogu peasekretariaadi käitatavate side- ja infosüsteemide kaudu toimunud ELi salastatud teabe kaotsiminekut, loata avaldamist või ohtusattumist ning oma kohustuste raames võidelda nõukogu peasekretariaadi ruumides või Euroopa Ülemkogu või nõukogu töökohtades spionaaži vastu ning pakkuda neis kaitset ELi huvide vastu suunatud tahtliku ja tahtmatu pealtkuulamise eest.
                  
               
                     (5)
                  
                  
                     Euroopa Liidu Nõukogu peasekretäri otsuse nr 6/2021 (millega võetakse vastu haldusuurimisi ja distsiplinaarmenetlusi käsitlevad üldised rakendussätted) artiklis 6 on sätestatud, et kõiki kogutud isikuandmeid töödeldakse kooskõlas Euroopa Parlamendi ja nõukogu määruse (EL) 2018/1725 sätetega ning et andmesubjektide õiguste piiranguid käsitletakse vastavalt selle artiklile 25.
                  
               
                     (6)
                  
                  
                     Vastavalt nõukogu peasekretäri otsuse nr 1/2018 (ohutuse ja julgeoleku direktoraadi julgeoleku ja talitluspidevusega seotud ülesannete kohta) artiklile 13 järgitakse ohutuse ja julgeoleku direktoraadi läbiviidavate uurimiste puhul sisenorme, mis on sätestatud Euroopa Liidu Nõukogu peasekretäri otsuses nr 6/2021 (millega võetakse vastu haldusuurimisi ja distsiplinaarmenetlusi käsitlevad üldised rakendussätted) ning seda tehakse niipea, kui ilmneb ametniku võimalik osalus.
                  
               
                     (7)
                  
                  
                     Vastavalt Euroopa Pettustevastase Ameti (OLAF) ja nõukogu peasekretariaadi vahel 15. veebruaril 2017 sõlmitud halduskokkuleppele peab nõukogu peasekretariaat juhul, kui talle tehakse teatavaks võimaliku pettuse, korruptsiooni või muud liidu huve kahjustavad ebaseadusliku tegevuse juhtumid, OLAFit neist teavitama ja talle saatma teavet nende kohta.
                  
               
                     (8)
                  
                  
                     Haldusuurimiste ja distsiplinaarmenetluste läbiviimisel koguvad ja töötlevad asjaomased osakonnad eri liiki isikuandmeid, sealhulgas identimisandmeid, kontaktandmeid, ametialaseid rolle ja ülesandeid, teavet era- ja ametialase käitumise ja tulemuslikkuse kohta, finantsandmeid või sideandmeid. Uurijad tagavad, et nende kogutavad isikuandmed on piisavad ja asjakohased ning ei ole uurimise eesmärkidega seoses ülemäärased. Uurimisega seotud isikuid teavitatakse kiiresti kirjalikult pärast uurimise algatamist. Neid tuleks teavitada ka sellest, mis liiki andmeid kogutakse või hakatakse koguma, kuidas neid töödeldakse ja millised on nende õigused sellega seoses.
                  
               
                     (9)
                  
                  
                     Nõuetekohaselt põhjendatud juhtudel, kui on tõsine oht, et asjaomase isiku teavitamine kahjustab faktide ja tõendite tuvastamist, võib osutuda vajalikuks uurimise algatamisest teatamine edasi lükata. Sellistel juhtudel on vaja ühitada määrusest (EL) 2018/1725 tulenevad andmesubjektide õigused ja vajadus, et ametisse nimetav asutus või ametiisik teeks kindlaks, kas ametnikud ei ole täitnud oma personalieeskirjadest tulenevaid kohustusi. Kõiki uurimisaluste andmesubjektide õiguste piiranguid tuleks kohaldada üksnes piiratud asjaoludel ning neid tuleks käsitleda läbipaistvalt ja proportsionaalselt nende ulatuse ja kestusega.
                  
               
                     (10)
                  
                  
                     Tunnistaja või allika anonüümsust võib olla vaja kaitsta. Sellisel juhul võib kaitseõiguse piires piirata õigust tutvuda selliste isikute identiteedi, ütluste ja muude isikuandmetega.
                  
               
                     (11)
                  
                  
                     Vastutuse põhimõtte kohaldamisel peaks nõukogu peasekretariaadi asjaomane talitus pidama mis tahes piirangute kohaldamise kohta arvestust.
                  
               
                     (12)
                  
                  
                     Määruse (EL) 2018/1725 artikli 25 lõikes 6 kohustatakse vastutavat töötlejat teavitama andmesubjekti piirangu kohaldamise peamistest põhjustest ning tema õigusest esitada kaebus Euroopa Andmekaitseinspektorile.
                  
               
                     (13)
                  
                  
                     Vastavalt määruse (EL) 2018/1725 artikli 25 lõikele 8 on nõukogu peasekretariaadil õigus piirangu kohaldamise põhjusi käsitleva teabe andmesubjektile andmist edasi lükata, ära jätta või sellest keelduda, kui asjaomase teabe edastamine võib mingil viisil muuta piirangu eesmärgi saavutamise võimatuks. Nõukogu peasekretariaat peaks igal üksikjuhul eraldi hindama, kas piirangust teatamine muudaks selle eesmärgi saavutamise võimatuks.
                  
               
                     (14)
                  
                  
                     Piirangud tuleks tühistada niipea, kui neid õigustavaid tingimusi enam ei esine või kui nende säilitamine kahjustaks kaitseõigust. Piirangute kasutamise vajadust tuleks korrapäraselt hinnata.
                  
               
                     (15)
                  
                  
                     Andmekaitseametnikuga tuleks õigeaegselt konsulteerida ja teda tuleks teavitada kõigist kohaldatavatest piirangutest ning tal peaks olema võimalus kommenteerida nende vastavust käesolevale otsusele.
                  
               
                     (16)
                  
                  
                     Käesoleva otsuse osas on konsulteeritud personalikomiteega,
                  
               ON TEINUD JÄRGMISE OTSUSE:
         
            Artikkel 1
            Kohaldamisala
            
               1.   Käesolevas otsuses sätestatakse normid tingimuste kohta, mille alusel nõukogu peasekretariaat võib kooskõlas määruse (EL) 2018/1725 artikliga 25 piirata kõnealuse määruse artiklite 14–21, 35 ja 36 kohaldamist ning artikli 4 kohaldamist sellises ulatuses, kui selle sätted vastavad kõnealuse määruse artiklites 14–21 sätestatud õigustele ja kohustustele.
            
            
               2.   Käesoleva otsuse kohaldamisel käsitatakse nõukogu peasekretariaati vastutava töötlejana määruse (EL) 2018/1725 artikli 3 punkti 8 tähenduses. Nõukogu peasekretariaati esindab peasekretär.
            
         
         
            Artikkel 2
            Piirangud
            
               1.   Nõukogu peasekretariaat võib piirata määruse (EL) 2018/1725 artiklite 14–21, 35 ja 36 kohaldamist ning artikli 4 kohaldamist sellises ulatuses, kui selle sätted vastavad kõnealuse määruse artiklites 14–21 sätestatud õigustele ja kohustustele, tehes seda:
               
                           a)
                        
                        
                           vastavalt määruse (EL) 2018/1725 artikli 25 lõike 1 punktidele a, b, c, d, f, g ja h, kui viiakse läbi julgeoleku- ja haldusuurimisi või distsiplinaarmenetlusi vastavalt nõukogu peasekretäri otsusele nr 1/2018 (ohutuse ja julgeoleku direktoraadi julgeoleku ja talitluspidevusega seotud ülesannete kohta) ning personalieeskirjade artiklile 86 ja IX lisale, mida teostatakse kooskõlas nõukogu peasekretäri otsusega nr 6/2021 (millega võetakse vastu haldusuurimisi ja distsiplinaarmenetlusi käsitlevad üldised rakendussätted);
                        
                     
                           b)
                        
                        
                           vastavalt määruse (EL) 2018/1725 artikli 25 lõike 1 punktidele a, b, c, d, f, g ja h, kui töötajatele tagatakse võimalus teatada asjaoludest konfidentsiaalselt juhul kui asjaomane talitus leiab, et tegemist on tõsiste rikkumistega, nagu on sätestatud nõukogu peasekretäri otsuses nr 3/2016, millega võetakse vastu siseeeskiri tõsistest rikkumistest teatamise kohta – menetlused personalieeskirjade artiklite 22a, 22b ja 22c ning finantsmääruse artikli 66 lõike 8 rakendamise kohta;
                        
                     
                           c)
                        
                        
                           vastavalt määruse (EL) 2018/1725 artikli 25 lõike 1 punktidele b, d ja h, kui viiakse läbi uurimisi seoses personalieeskirjade artikli 24 alusel saadud abitaotlustega;
                        
                     
                           d)
                        
                        
                           vastavalt määruse (EL) 2018/1725 artikli 25 lõike 1 punktile h, kui tagatakse, et töötajad saavad ahistamismenetluse raames võtta ühendust usaldusnõunikega, nagu on määratletud Euroopa Liidu Nõukogu peasekretäri otsuses nr 23/2021, mis käsitleb nõukogu peasekretariaadis töökohal toimuvat psühholoogilist ja seksuaalset ahistamist;
                        
                     
                           e)
                        
                        
                           vastavalt määruse (EL) 2018/1725 artikli 25 lõike 1 punktidele a, b, c, d, f, g ja h, kui osutatakse abi teistele liidu institutsioonidele, organitele ja asutustele või saadakse neilt abi või tehakse nendega koostööd vastavalt asjakohastele teenustaseme kokkulepetele, vastastikuse mõistmise memorandumitele ja koostöölepingutele;
                        
                     
                           f)
                        
                        
                           vastavalt määruse (EL) 2018/1725 artikli 25 lõike 1 punktidele a, b, c, d, f, g ja h, kui osutatakse abi ELi liikmesriikide avaliku sektori asutustele või saadakse neilt abi või tehakse nendega koostööd, tehes seda nende taotlusel või omal algatusel;
                        
                     
                           g)
                        
                        
                           vastavalt määruse (EL) 2018/1725 artikli 25 lõike 1 punktidele a, b, c, d, f, g ja h, kui osutatakse abi kolmandate riikide ametiasutustele ja rahvusvahelistele organisatsioonidele või saadakse neilt abi või tehakse nendega koostööd, tehes seda nende taotlusel või omal algatusel;
                        
                     
                           h)
                        
                        
                           vastavalt määruse (EL) 2018/1725 artikli 25 lõike 1 punktidele e ja h isikuandmete töötlemisel kohtumenetluse raames.
                        
                     
         
         
            Artikkel 3
            Piirangute kohaldamine
            
               1.   Artiklis 2 osutatud õiguste ja kohustuste piiramine peab olema vajalik ja proportsionaalne, võttes arvesse ohtu andmesubjektide õigustele ja vabadustele.
            
            
               2.   Enne artiklis 2 loetletud piirangu kohaldamist viib nõukogu peasekretariaadi asjaomane teenistus igal üksikjuhul eraldi läbi vajalikkuse ja proportsionaalsuse kontrolli. Piirangud piirduvad sellega, mis on seatud eesmärkide saavutamiseks tingimata vajalik.
            
            
               3.   Nõukogu peasekretariaadi asjaomane teenistus registreerib käesoleva otsuse kohaselt kohaldatud piirangute põhjused, sealhulgas lõikes 2 sätestatud kontrolli ja määruse (EL) 2018/1725 artikli 25 lõikes 1 sätestatud alused. Dokumenteeritud teave ning vajaduse korral ka asjakohaseid faktilisi ja õiguslikke asjaolusid sisaldavad dokumendid on osa registrist, mida haldab nõukogu peasekretariaadi asjaomane teenistus. Taotluse korral tehakse need kättesaadavaks Euroopa Andmekaitseinspektorile.
            
            
               4.   Enne piirangute kohaldamist isikuandmete suhtes, mis on saadud teistelt liidu institutsioonidelt, organitelt ja asutustelt, liikmesriikide või kolmandate riikide pädevatelt asutustelt või rahvusvahelistelt organisatsioonidelt artikli 2 lõike 1 punktide e, f ja g alusel, konsulteerib nõukogu peasekretariaat nende organisatsioonidega piirangute kehtestamise võimalike põhjuste ning asjaomaste piirangute vajalikkuse ja proportsionaalsuse üle, välja arvatud juhul, kui see ohustaks nõukogu peasekretariaadi tegevuse eesmärki.
            
         
         
            Artikkel 4
            Piirangute kestus ja läbivaatamine
            
               1.   Artiklis 2 osutatud piiranguid kohaldatakse seni, kuni kehtivad nende kohaldamise põhjused.
            
            
               2.   Nõukogu peasekretariaadi asjaomane teenistus vaatab artiklis 2 osutatud piirangute kohaldamise korrapäraselt läbi, tehes seda vähemalt iga kuue kuu järel.
            
            
               3.   Piirangud tühistatakse kohe, kui nende kohaldamist õigustavad tingimused enam ei kehti.
            
            
               4.   Kui artiklis 2 osutatud piirangu põhjus enam ei kehti, tühistab peasekretariaat selle piirangu ja teatab andmesubjektile piirangu põhjused. Samal ajal teavitab peasekretariaat andmesubjekti võimalusest esitada kaebus Euroopa Andmekaitseinspektorile.
            
         
         
            Artikkel 5
            Andmekaitseametniku osalemine
            
               1.   Kui nõukogu peasekretariaadi asjaomane teenistus leiab, et andmesubjekti õigusi tuleks kooskõlas käesoleva otsusega piirata, teavitab ta sellest andmekaitseametnikku. Ta annab andmekaitseametnikule ka juurdepääsu asjakohasele teabele ning võimalikele faktilisi ja õiguslikke asjaolusid sisaldavatele dokumentidele. Nõukogu peasekretariaadi asjaomane teenistus dokumenteerib üksikasjalikult andmekaitseametniku osalemise piirangute kohaldamises.
            
            
               2.   Andmekaitseametnik võib taotleda, et nõukogu peasekretariaadi asjaomane teenistus vaataks piirangute kohaldamise läbi. Asjaomane teenistus teavitab andmekaitseametnikku taotletud läbivaatamise tulemustest kirjalikult.
            
         
         
            Artikkel 6
            Andmesubjektide teavitamine
            
               1.   Nõukogu peasekretariaat lisab andmekaitseametniku peetavas töötlemistoimingute registris avaldatavatesse andmekaitseteadetesse osa, milles antakse andmesubjektidele üldist teavet artikli 2 lõike 1 kohaste andmesubjektide õiguste võimaliku piiramise kohta. Teave hõlmab õigusi, mida võidakse piirata, piirangute kohaldamise põhjusi ja piirangute võimalikku kestust.
            
            
               2.   Asjaomased teenistused teavitavad asjaomases vormis iga andmesubjekti eraldi, millised on nende õiguste suhtes praegu või tulevikus kohaldatavad piirangud. Nad teavitavad andmesubjekti piirangu kohaldamise peamistest põhjustest, tema õigusest konsulteerida andmekaitseametnikuga ja tema õigusest esitada kaebus Euroopa Andmekaitseinspektorile.
            
            
               3.   Asjaomased teenistused võivad käesoleva artikli lõikes 2 osutatud andmesubjektide teavitamist edasi lükata, selle ära jätta või sellest keelduda, kui see muudaks piirangu mõju olematuks. Sellise otsuse põhjendatust hinnatakse igal üksikjuhul eraldi. Andmesubjekti tuleks teavitada niipea kui see enam ei muudaks piirangu mõju olematuks.
            
            
               4.   Kui nõukogu peasekretariaadi asjaomane teenistus piirab osaliselt või täielikult andmesubjekti teavitamist, nagu on sätestatud käesoleva artikli lõikes 2, dokumenteerib ja registreerib nõukogu peasekretariaat piirangu põhjused kooskõlas artikliga 3.
            
         
         
            Artikkel 7
            Andmesubjekti teavitamine isikuandmetega seotud rikkumisest
            
               1.   Kui nõukogu peasekretariaat on määruse (EL) 2018/1725 artikli 35 lõike 1 kohaselt kohustatud teatama isikuandmetega seotud rikkumisest, võib ta erandlikel asjaoludel sellist teavitamist täielikult või osaliselt piirata. Ta dokumenteerib selle otsuse vastavalt käesoleva otsuse artikli 3 lõikele 3.
            
            
               2.   Kui piirangu põhjused enam ei kehti, teavitab nõukogu peasekretariaat asjaomast andmesubjekti isikuandmetega seotud rikkumisest ning teavitab teda piirangu peamistest põhjustest ja tema õigusest esitada kaebus Euroopa Andmekaitseinspektorile.
            
         
         
            Artikkel 8
            Elektroonilise side konfidentsiaalsus
            
               1.   Erandlikel asjaoludel võib nõukogu peasekretariaat piirata määruse (EL) 2018/1725 artikli 36 kohast õigust elektroonilise side konfidentsiaalsusele.
            
            
               2.   Kui nõukogu peasekretariaat piirab õigust elektroonilise side konfidentsiaalsusele, teavitab ta asjaomast andmesubjekti piirangu kohaldamise peamistest põhjustest ja tema õigusest esitada kaebus Euroopa Andmekaitseinspektorile, tehes seda oma vastuses andmesubjekti mis tahes taotlusele.
            
            
               3.   Nõukogu peasekretariaat võib piirangu põhjuseid ja Euroopa Andmekaitseinspektorile kaebuse esitamise õigust käsitleva teabe esitamise edasi lükata, selle ära jätta või selle andmisest keelduda, kui see kahjustaks piirangu mõju. Sellise otsuse põhjendatust hinnatakse igal üksikjuhul eraldi.
            
         
         
            Artikkel 9
            Andmesubjektide õigusi ja vabadusi ähvardavad ohud
            
               1.   Kõik piirangud peavad austama põhiõiguste ja -vabaduste olemust ning olema demokraatlikus ühiskonnas vajalikud ja proportsionaalsed.
            
            
               2.   Kui uurimist läbi viiv uurimistalitus hindab piirangu vajalikkust ja proportsionaalsust, võtab ta arvesse võimalikke ohte andmesubjekti õigustele ja vabadustele.
            
            
               3.   Ükski piirang ei tohi takistada uurimisalustel isikutel kasutamast oma kaitseõigusi, eelkõige õigust ärakuulamisele. Juhul kui asjaomasele isikule uurimise algatamisest teatamine viibib, ei või järeldusi teha ilma, et neil oleks olnud võimalus olla ära kuulatud. Kui tõendid ja tunnistused on uurimise etapis pseudonüümitud, tuleb pseudonüümimine või muud piirangud distsiplinaarmenetluse korral tühistada.
            
         
         
            Artikkel 10
            Jõustumine
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 20. detsember 2021
            
               
                  Peasekretär
               
               Jeppe TRANHOLM-MIKKELSEN
            
         
         
            (1)  ELT L 295, 21.11.2018, lk 39.
         
            (2)  Nõukogu 29. veebruari 1968. aasta määrus (EMÜ, Euratom, ESTÜ) nr 259/68, millega kehtestatakse Euroopa ühenduste ametnike personalieeskirjad ja muude teenistujate teenistustingimused ning komisjoni ametnike suhtes ajutiselt kohaldatavad erimeetmed (ELT L 56, 4.3.1968, lk 1).